section_heading: Cameo uloge
paragraph_text: Scenarist i redatelj George Lucas pojavljuje se u maloj ulozi u opernoj kući na Coruscantu kao plavoliko biće Baron Papanoida; može ga se vidjeti izvan Palpatineove lože. Ta uloga predstavlja ujedno i Lucasovo jedino pojavljivanje u bilo kojem filmu iz sage Zvjezdanih ratova. Njegovo troje djece također se pojavljuje u malim ulogama: njegov sin Jett glumi mladog Jedija imena Zett Jukassa koji pogiba braneći Jedi hram od napada trupa klonova; njegova kćerka Amanda glumi lik imena Terr Taneel koju se može vidjeti u sigurnosnom hologramu; a njegova kćerka Katie glumi plavoliku Pantoranku imena Chi Eekway koju se može vidjeti kada Palpatine dolazi u Senat nakon što su ga Jediji spasili te kada razgovara s Baronom Papanoidom u opernoj kući (ona također ima i kratku govornu ulogu u jednoj izbačenoj sceni u kojoj se Padme potajno nalazi na sastanku s drugim senatorima). Kada Anakin, Obi-Wan i Palpatine dođu brodom do pristaništa koje se nalazi u blizini Senata (a nakon što dožive brodolom), u pozadini se može vidjeti brod Millennium Falcon kako slijeće na jednu od platformi.